google/wiki40b huggingface dataset:
Wikipedia på bokmål og riksmål

Wikipedia på bokmål og riksmål ble opprettet som Wikipedia på norsk 26. november 2001. Det var en fellesutgave for alle norske målformer. I 2004 ble det opprettet en egen nynorsk utgave, og i 2005 ble det stemt over hvilke målformer som skulle benyttes på denne utgaven – resultatet ble bokmål og riksmål.
Junior-NM på ski 2017

Junior-NM på ski 2017 ble arrangert som to konkurranser. NM-sprinten ble arrangert 18. februar 2017 i Voss. Del 2, med klassisk, fristil og stafett, ble arrangert av Medkila Skilag og Idrettsforeningen Kilkameratene fra 10. til 12. mars 2017 på Kilbotn Skistadion i Harstad.
Trygghamna

Trygghamna er en 6 km lang bukt eller fjord nordvest i Isfjorden, sør i Oscar II Land på Spitsbergen, Svalbard. Bukta lgger under fjellene Protektorfjellet (849 m), Alkhornet (616 m) i vest, og Värmlandsryggen (575 m) i øst. Det er Kjerulfbreen som munner ut i botnen av bukta fra nord.
Dette var en trygg ankringsplass som ble mye brukt av hvalskuter i eldre tider. Det finnes tufter og viktige graver etter russiske fangststasjoner her. Mange av gravene har blitt tømt og plyndret av turister. Også norske fangstmenn hadde hytter i bukta.
Umiddelbart øst for Värmlandsryggen i øst starter Ymerbukta. Området tilhører Nordre Isfjorden nasjonalpark.
Gran Hotel Costa Rica

Gran Hotel Costa Rica er et hotell i sentrum av Costa Ricas hovedstad San José. Det ble oppført i 1930, og var da landets mest luksuriøse hotell. Det er i dag et viktig historisk landemerke i San José. Bygninga er på fem etasjer og befinner seg ved Parque Mora Fernández, skrått ovafor hovedinngangen til Nasjonalteateret. Hotellet har et lite kasino i lobbyen.
Hrana saga hrings

Hrana saga hrings («Sagaen om Hrana») er en nyskrevet «islendingesaga» som bare er kjent i håndskrifter fra 1800-tallet. Historien foregår på Island på 900-tallet.
Postgirobygget (rockegruppe)

Begynnelsen

Bandet ble startet i Trondheim i 1994 av Arne Hurlen i hans tid som student ved Marinteknisk institutt på Norges teknisk-naturvitenskapelige universitet. Det begynte som coverbandet «The Pissed Off Sons« som debuterte på kulturfestivalen Ruka '94. I den påfølgende juleferien hjemme Rælingen spilte Hurlen inn en CD med 23 egenkomponerte låter. Innspillingene ble gjort på to dager sammen med kameraten Hein Bergersen. CD-en Vennligst lukk døren, som ble utgitt under navnet Postgirobygget, ble solgt i 1 500 eksemplarer til venner og kjente. En ny CD ble laget høsten 1995, også den av Hurlen i samarbeid med Hein Bergersen. Deretter skiftet «The Pissed Off Sons» navn til «Arne Hurlen & Rikstrygdeverket». Albumet het Rivd.

Platekontrakt og gjennombrudd

Like før jul i 1995 ble Åge Aleksandersen presentert for de to CD-ene gjennom sin sønn Tom Aleksandersen, og spilte dem for plateselskapet Norske Gram. I mellomtiden hadde flere norske selskaper fått høre CD-ene, og det kom tilbud fra både BMG og Sony. Hurlen takket ja til Norske Gram, og lansering for den første utgivelsen ble satt til juni 1996. Ulf Risnes var produsent for gruppens tre første CD-er på Norske Gram, hvorav den første solgte mer enn 162 000 eksemplarer. Albumet Melis holdt seg så lenge på landets salgslister at gruppens neste CD måtte utsettes.

Oppfølger og ny trommeslager

Oppfølgeren Essensuell solgte 70 000. Musikken og lydbildet var hardere enn på Melis, og dette ble videreført på Supertanker, som ble innspilt i gruppens nye studio i Oslo. Gruppen fikk samtidig Per Sarin Madsen som ny trommeslager. Postgirobygget gikk i gang med albumet 4-4-2, som ble innspilt høsten 2000 med Lars Lien som produsent. Platen ble lansert mars 2001. Samleplaten Best av alt kom i juni 2003. Den inneholdt låter fra samtlige av gruppens utgivelser, pluss to nye innspillinger. Førsteopplaget av albumet inneholdt en bonus-CD med tittelen Hva med dette?, bestående av singler, demoer og konsertopptak.

Senere år

Gruppen ga i 2007 ut et nytt studioalbum med tittelen Tidløs. Albumet tilbragte 13 uker på VG-lista med en 1.-plass som beste plassering, og tittelkuttet lå 18 uker på VG-listas topp 20 singelliste med en 3.-plass som beste plassering. I 2008 sluttet Gunnar Westgaard som bassist i bandet. Han ble senere erstattet av Nicolai Hauan som er kjent som tidligere bassist i Baba Nation. I 2009 kom albumet Øyeblikk, denne utgivelsen ble igjen en suksess for bandet med låten Luftmadrass, som var en av låtene på CD-en. Albumet lå ni uker på VG-lista med 6.-plass som beste plassering.
Den europeiske investeringsbank

Den europeiske investeringsbank er en bank opprettet ved Roma-traktaten og etablert i 1958. Banken eies av medlemsstatene i Den europeiske union. Den ble grunnlagt for å fremme økonomisk utvikling, særlig i mindre utviklede regioner. Bankens utlån i 2012 var på 52 milliarder euro.
Banken har nærmere 2 000 ansatte, hovedkontor i Luxembourg og 24 kontorer i andre land, derav åtte utenfor Europa.
Harianvi

Haryanvi eller harianvi (devanagari: हरियाणवी og हरयाणवी), også djatu eller bangaru, er et indoarisk språk som snakkes av om lag 13 millioner mennesker (1992) i Delhi og den indiske delstaten Haryana.
Haryanvi er nært beslektet med bradjbhakha og har en leksikalsk likhet med bagri på 65% av ordforrådet. Av politiske grunner klassifiseres haryanvi som en hindidialekt («vesthindi»). Talere av hariyanvi og hindi kan likevel ha vanskeligheter med å forstå hverandre.
Mens harianvi er morfologisk og fonologisk likt khariboli, eller standard hindi, har det også likheter med panjabi. Blant annet imperfektiv partisipp-endinga /da:/ og substaniv-endinga /ã:/ i oblikt flertal minner om panjabi. Endinga for hannkjønn ental, /a:/, er felles for panjabi, harianvi, og også khariboli, men skiller de to sistnevnte fra de andre vestlige hindispråkene.
Mikrokreditt

Mikrokreditt er en betegnelse brukt om små lån til mennesker som ikke blir regnet som kredittverdige av vanlige banker. Kreditten blir gitt som en form for hjelp til selvutvikling, der fattige mennesker får kapital slik at de kan starte sin egen virksomhet og komme seg ut av fattigdommen. Ordningen er en voksende form for utviklingshjelp som har vært svært vellykket.
Det var i 1970-årene man bevisst begynte å bruke mikrokreditt som en form for utviklingshjelp. Studentorganisasjonen Accion International var trolig den første som gikk over til dette, i 1973, da de som et forsøk gav fattige menneske i Recife i Brasil lån som kunne gjøre dem selvforsørget, i stedet for å være underlagt lånehaier. I løpet av fire år ga Accion 885 lån som hjalp til med å skape eller trygge 1 286 arbeidsplasser. 90 prosent av de utlånte midlene ble betalt tilbake. Forsøket viste at dette hadde langt større positive effekter enn å bygge infrastruktur for innbyggerne.
Omtrent samtidig med dette, trolig uavhengig av forsøket til Accion, startet vinneren av Nobels fredspris i 2006, den bangladeshiske USA-utdannede økonomen Muhammad Yunus et lignende prosjekt i hjemlandet sitt. Under hungersnøden i Bangladesh i 1974 fant han ut at svært små lån kunne ha stor effekt på livet til fattige, mens banker ikke var interesserte i å gi slike lån til folk de mente utgjorde for stor risiko. Yunus ga derfor et lån på 27 dollar fra egen lomme til 42 kvinner som lagde bambusmøbler. Kvinnene hadde tidligere tatt opp lån med svært høy rente for å få råd til å kjøpe trevirke.
I 1976 grunnla Yunus Grameen Bank som skulle gi lån til fattige bangladeshere. For å sikre tilbakebetaling ga banken lån til grupper der medlemmene stilte garanti for hverandre og samarbeidet om økonomisk vekst. Grameen-modellen ble en suksess, og er senere kopiert av mange andre mikrokredittorganisasjoner.
Siden mikrokreditt har vist seg så vellykket har det også blitt gjort forsøk på å motta mikroinnskudd og mikroforsikring. En samlebetegnelse som ofte benyttes er mikrofinans.
Mikrobanker i utviklingsland har mange fellestrekk med tidlige norske sparebanker.
2005 var FNs mikrokredittår.
Blant norske mikrokredittinstitusjoner er det Norske Mikrofinans Initiativet (NMI) og Kolibri Kapital.
Sedimentasjonsmiljø

Sedimentasjonsmiljø beskriver de fysiske, kjemiske og biologiske prosesser ved avsetning av en bestemt type av sediment og de bergartstyper som kan dannes fra disse avsetningene. Vanligvis kan sedimentære bergarter sammenlignes med sedimenter som finnes i moderne avsetningsmiljøer. Men desto lenger tilbake i geologisk tid sedimentene ble avsatt, desto mindre sannsynlig kan moderne analoger finnes f. eks. Båndede jernformasjoner.

Bestemmelse av sedimentasjonsmiljø i eldre sedimenter

Sedimentasjonsmiljø i eldre sedimenter bestemmes ved hjelp av sedimentære facies, sedimentær struktur og fossiler, spesielt sporfossiler.
Anderson (fornavn)

Etymologi

Anderson er opprinnelig et svensk og engelsk etternavn som betyr «sønn av Anders». Anders er en skandinavisk variant av mannsnavnet Andreas som er avledet av det greske ordet andrós. Dette er igjen genitivformen av anér, «mann».
Ågesta kjernekraftverk

Ågesta kjernekraftverk (også kalt R3, Adam, ASES eller bare Ågestaverket) var det første kommersielle kjernekraftverket i Sverige. Det lå i Ågesta i Huddinge kommune. Byggingen av anlegget begynte i 1957, og det stod klar til drift 1. mai 1964. Kjernekraftverkets ene reaktor produserte elektrisk kraft i ti år frem til 2. juni 1974, da det ble satt ut av drift blant annet på grunn av dets lille kapasitet, lave oljepriser og dårlig økonomi. Anlegget hadde også noen undergrunnsreaktorer, som mange mener skulle brukes til militære formål, deriblant produksjon av plutonium. 
Den ene reaktoren var en trykkvannsreaktor og hadde en maksimal elektrisk effekt på bare 12 MW, men anlegget hadde først og fremst i oppgave å produsere fjernvarme for Stockholms-bydelen Farsta. Noe elektrisitet ble imidlertid også produsert. Den termiske effekten var på om lag 65 MW. Det var Vattenfall AB som stod for driften av kraftverket. Den gjennomsnittlige årsproduksjonen ved anlegget var på rundt 398 GWh.
Selskapene Elverk og Statens Vattenfallsverk bygde Ågestaverket. Før det stod ferdig ble en større reaktor, Marviken eller R4, bygd. R4-reaktoren skulle brukes til både elektrisitet og plutoniumproduksjon, men prosjektet ble kansellert i 1970.
Ågestareaktoren, med 10 MW som netto elektrisk effekt, var mye mindre enn senere svenske reaktortyper. Reaktoren var en del av et prosjekt kalt Svenska Linjen, et internasjonalt initiativ om å bruke naturlig uran (ikke anriket) som brensel i kommersielle kraftverk.
David Abrahamsen

Andre verdenskrig

Boken Jeg er jøde ble sendt av den tyske ambassade til Berlin kort tid etter at den kom ut i 1935 (dette ble kjent lenge etter krigen). Abrahamsen hadde også offentlig advart mot nazismen før krigen. Abrahamsen ga ut Jeg er jøde i 1935 og ny utgave i 1985 inkludert erfaringene fra krigen og flukten til USA. Da tyske styrker invaderte Norge 9. april 1940 forlot han Oslo samme dag og sluttet seg de norske styrkene på Østlandet. 
Han deltok som feltlege blant annet ved kampene i Gausdal. Abrahamsen flyktet til Sverige etter kapitulasjonen, mens kone og barn ble igjen i Norge. Han reiste videre til Petsamo, der han ble med en båt til New York.
Hans svenskfødte kone lyktes å få Gestapos tillatelse til å reise til Sverige og fylte en jernbanevogn med møbler og eiendeler. Ifølge Abrahamsens egne erindringer var det utenriksminister Cordell Hull som personlig sørget for visum til USA for kone og barn. Det var Aleksandra Kollontaj personlig som sørget for visum til Sovjetunionen, slik at hun og barna kunne reise til USA via Riga, Sovjetunionen og Japan. De kom til Tokyo og senere San Francisco i februar 1941. 
I USA fikk Abrahamsen hjelp av C.J. Hambro som han kjente fra før. Under krigen arbeidet han som psykiater i fengsler og på sykehus i USA, han fungerte også som rettspsykiater. Han fikk forskningsmidler til prosjekt ved Columbia University. 
På slutten av krigen opptrådte som ekspert for Kongressen da de vurderte hva som skulle gjøres krigsforbrytere og naziledere etter tysk kapitulasjon. Ifølge egen beretning la han overfor Kongressen vekt på at de ikke var sinnssyke men psykopater som visste hva de gjorde. Abrahamsen sammenligner i erindringsboken Adolf Eichmanns psyke med «Son of Sam» (David Berkowitz). Abrahamsen mistet selv 70 familiemedlemmer og nære slektninger i holocaust.
Boken Jeg er jøde fra 1935 ble sitert av Halldis Neegaard Østbye (under pseudonymet Irene Sverd) i hennes antisemittisk bok Jødeproblemet og dets løsning (1938).
Pyrisitia

Utseende

Mellomstore (vingespenn ca. 32-40 millimeter), gule eller oransje sommerfugler med avrundede vinger.
Vingenes ytterkanter er mer eller mindre mørke. Hunnene er gjerne blekere enn hannene.

Utbredelse

Slekten er utbredt i Amerika.
På østkysten av Nord-Amerika når slekten så langt nord som Maine, men den finnes også sør til Argentina. Det største artsmangfoldet er på Antillene.
Sommerblomst

Sommerblomst er betegnelsen på planter som plantes ut i hager eller grøntanlegg om våren, og som normalt ikke overlever vinteren, i motsetning til stauder, som normalt er flerårige. At slike planter dermed kun lever en sesong, betyr ikke at de nødvendigvis er ettårige, men at de ikke er tilpasset vinterforholdene der de plantes ut.
Super Mario Run

Spillets formål

Super Mario Run har tre spillmoduser: i den første modusen kontrollerer spilleren den klassiske Mario-figuren og andre spillfigurer fra Mario-serien mens de automatisk løper langs skjermen og samler mynter. I denne modusen må man hoppe over forskjellige hindringer for å unngå å tape. I den andre kan man konkurrere mot representasjoner av andre spillere for å slå tiden deres på de diverse banene. I den tredje kan spillere ta i bruk myntene og andre opptjente ting fra de andre spillmodusene. Spillet ble produsert av Shigeru Miyamoto, og ble i starten utviklet av samme folk som hadde utviklet New Super Mario Bros. for Nintendo DS, noe som legges merke til ved at spillet bruker lignende funksjoner for å tilpasse spillet til en mobil enhet og kontroller. I motsetning til andre spill som bruker free-to-play som fortjenelsesmodell, så ble Super Mario Run tilbudt som en gratis demo, som hadde en fast pris for å få tilgang til resten av spillets innhold.
Super Mario Run fikk generelt god kritikk, men noe kritikk ble rettet mot spillets relative høye pris sammenlignet med lignende spill på mobilmarkedet, i tillegg til at det alltid krever tilgang til internett for å spille. På tross av dette ble spillet fort et av de mest nedlastede spillene på App Store, og ble lastet ned mer enn 50 millioner ganger i løpet av den første uken det ble sluppet ut.

Mottagelse

Spillet har fått stor kritikk siden kun tre små baner av spillet er tilgjengelig før man må betale 10 amerikanske dollar (109 norske kroner) for og låse opp de 24 gjenværende banene. Noen kritikere mener at spillet burde vært gratis.
Sun Yat Sen-parken (Macao)

Sun Yat Sen Park 紀念孫中山市政公園 er en bypark helt nord på Macaohalvøya i Macao, rett vest for grenseovergangen Portas do Cerco til Zhuhai i Fastlands-Kina, i bydelen Freguesia de Nossa Senhora de Fátima.
Den er oppkalt etter Republikken Kinas første president, dr. Sun Yat-sen. Han ble født noen timers reise, 26 km nord for Macao, og bodde også i Macao en kort periode i 1892.
Det finnes over førti parker i verden, for det meste i Fastlands-Kina, som er oppkalt etter ham.
Parken er på 70 000 kvadratmeter. Den ble opprinnelig kalt Parco do Canal Dos Patos i 1987, for å hylle vennskapet mellom Folkerepublikken Kina og Portugal.
I parken står en eldre grenseport mellom Macao og innlandet. Der er også et aviarium, et victoriansk greenhouse, blomsterhaver, et fengshuiskogholt, et svømmebasseng, lekeplass og sportsfasiliteter.
Søgne prestegjeld

Søgne prestegjeld var tidligere et prestegjeld i Den norske kirke. Søgne og Greipstad ble eget prestegjeld i 1604, og det ble avviklet da prestegjeldene gikk ut som administrasjonsnivå i Den norske kirke fra 2004 og utover.
Sturmgeschütz IV

Sturmgeschütz IV var en tysk stormkanon under andre verdenskrig.
I utgangspunktet var den helt lik Sturmgeschütz IIIG. Fabrikken som laget StuG III ble ødelagt av allierte bombeangrep, og siden panzer III (som StuG III var basert på) og Panzer IV hadde så mange felles komponenter, ble det besluttet at fabrikken som laget Pz IV skulle lage StuG'er frem til fabrikken som laget StuG III igjen ble operativ. StuG IV var således en StuG III på Pz IV-chassis.
Av StuG IV ble det fra 1943 til krigens slutt bygget rundt 1 100 eksemplarer.
San Fabian (Pangasinan)

San Fabian (Bayan ng San Fabian) er en kommune i Filippinene. Kommunen ligger på øya Luzon, og tilhører provinsen Pangasinan. Folkemengden var i 2015 på 83 025 innbyggere.
Stedet ble grunnlagt av dominikanerne og oppkalt etter pave Fabian. Kommuner har grå sandstrender og hoteller langs kysten til Lingayen Bay.
Friidrett under Sommer-OL 2012 – 800 meter kvinner

Runde 1

Kvalifikasjonsregel: Første 3 i hvert heat (Q) pluss utøverne med de 6 raskeste tidene (q) kvalifiserte seg.

Semifinaler

Kvalifikasjonsregel: Første 2 i hvert heat (Q) pluss utøverne med de 2 raskeste tidene (q) kvalifiserte seg.
Åsane

Historie

Åsane er prestegjeld og sokn i Åsane prosti. Åsane fikk status som annekssokn under Hamre prestegjeld 1871, og ble utskilt som eget prestegjeld i 1956. Eidsvåg og Salhus ble skilt ut fra Åsane 1982. Den første Åsane kirke ble antakelig reist i tre i løpet av middelalderen. Den nåværende steinkirken ble innviet i 1795, men brant ned i 1992. En ny kirke, Åsane nye kirke, ble reist ved Åsane senter i 1993, og den gamle ble gjenreist som Åsane gamle kirke to år etter. Salhus kirke ble innviet i 1924.
Åsane hørte tidligere til Hammer herred, men ble egen kommune i 1904. Noen av gårdene som en skulle tro naturlig ville høre til Åsane, ble ikke med i den nye kommunen fra starten. Det var gårdene Breistein, Hylkje og Salhus, de ble overført til Åsane i 1914. Hordvikgårdene og Tellevik ventet helt til 1938 før de ble med i Åsane kommune.
Åsane fikk allerede i 1937 golfbane på Åstveit. Utover siste halvdel av 1900-tallet endret Åsane karakter fra den bygdekommunen den hadde vært til å bli et handelssentrum med store kjøpesentra og et bymessig preg. Fra 1900 og frem til i dag, har folketallet steget fra rundt to tusen til nærmere førti tusen innbyggere.
Under andre verdenskrig opprettet tyskerne to fangeleirer for russiske krigsfanger i Åsane. Disse var lokalisert på Saurås og på Liarinden. Tyskerne bygget også et kystfort, Tellevik kystfort,  som var en del av Festung Bergen.
Se også: Liste over ordførere i Åsane kommune.

Kommunikasjon

Fra 1786 sørget Den Trondhjemske postvei for fast postsamband mellom Bergen og Trondheim. Denne gikk gjennom Åsane, og deler av strekningen er i dag bevart og brukes som turvei. 
I tidligere tider var hovedferselsåren fjordene, og fjordabåtene gikk til de fleste bygdene, med Salhus som trafikknutepunkt. I 1920-årene begynte så smått rutebiltrafikken over Munkebotn til byen. I 1930-årene kom veien rundt Eidsvågneset, og i 1958 kom Eidsvågstunnelen, finansiert med bompenger. Utover i 1970-årene sto trafikken i stampe i rushtiden og det ble klart at nye veier måtte komme. I midten av 1980-årene ble motorveien til Vågsbotn åpnet.
Nordhordlandsbrua forbinder Bergen kommune sammen med Meland kommune. Broen kommer i land på Hordvik, og er en del av Europavei 39.
Åsane terminal er bussterminal og trafikk-knutepunkt i bydelen. Herifra går det lokalbusser innad i Bergen kommune. Det er også stoppested for rutebusser fra Bergen til Nordhordland, Sogn og Fjordane, Ålesund, Lillehammer og Trondheim. I forbindelse med Åsane terminal er det også drosje-holdeplass.
Los Titanes (Uruguay)

Geografi

Byen ligger sør i Canelones i Costa de Oro, ved bredden av Río de la Plata.
Klesvask

Klesvask er vask og reingjøring av tekstiler, særlig klær, både i en husholdning og ellers.
Nenad Novaković

Tidlig karriere

Novaković tilbrakte sine første år som fotballspiller hos de serbiske lagene FK Radnicki Kragujevac og FK Napredak Kruševac, før han ble utenlandsproff. Novaković gikk så til Køge BK i 2005, før han gikk videre til Odense BK i 2006. Der fikk han ingen seriekamper.

Reggina

Novaković dro så videre til Italia, hvor han signerte for Reggina i 2007. Der ble han 2. valget, og fikk bare tre seriekamper, før han gikk på utlån til Aalesunds FK.

Utlån til Aalesunds FK

3. august 2008 ble det klart at Novaković gikk på et halvt års utlån fra Reggina til Sunnmøre og Aalesunds FK.
Ljøsne

Ljøsne er en bygd/grend i Lærdal kommune i Sogn og Fjordane. Det bodde 226 personer i Ljøsne grunnkrets i 2017, ifølge tall fra Statistisk Sentralbyrå. I 2007 var tallet 180 personer.
Bygda/grenda er en jordbruksbygd med forskjellig grønnsaksproduksjon som hovednæring, og er kjent for godt klima og gode vekstvilkår for dette. I senere år er morelldyrking blitt utbredt. Stedet hadde egen barneskole, Ljøsne skule, til den ble lagt ned ved utgangen av skoleåret 2016/2017. Ljøsne er egen skolekrets og valgkrets i Lærdal kommune. 20. oktober 2016 vedtok Lærdal herredstyre å legge ned Ljøsne skule fra skoleåret 2017/2018. Ljøsne har også egen nærbutikk (Joker Ljøsne). E16 går gjennom bygden. Det er golfbane ved Rikheim gård (6 hull og slopet), den drives av Lærdal Golfklubb, som med sine 555 medlemmer ved uttgangen av 1916 er Lærdals største frivillige medlemsorganisasjon.
Østlige del av Ljøsne-området med Saltkjelen er det tørreste på Vestlandet og blant de tørreste i Norge. Fra 1913 til 1927 drev Havedyrkningens Venner værobservasjoner på Øvre Ljøsne (Ljøsno).
Nedbørsmålingene for de 14 årene stasjonen var i drift, viser, ifølge Nedbøriakttagelser i Norge, at Øvre Ljøsne hadde 86 % av nedbøren som falt på Lærdalsøyri (Telegrafstasjonen). I siste normalperiode, 1961-90, hadde Lærdalsøyri 491 mm nedbør. 86 % av dette utgjør om lag 420 mm. Det er omtrent som på Palma, Mallorca (427 mm) og 80 mm mer enn i Alicante  (336 mm).
St. Moritz

Sport

Ski-VM ble arrangert i St. Moritz for femte gang fra 6. til 19. februar 2017, tidligere har St. Moritz vært vertskap for mesterskapet i 1934, 1948, 1974 og 2003.
I tillegg har St. Moritz arrangert verdensmesterskapet i bobsleigh og skeleton 21 ganger. Siden 1985 har det vært arrangert poloturnering som spilles på snø. Poloturneringen spilles på en spesial markert felt på den frosne innsjøen i senter av byen.

Turisme

Takket være sin gunstige beliggenhet har St. Moritz over 300 soldager i året. Hver vinter det arrangeres «White Turf» hestesprang på den frosne innsjøen, i likhet med flere andre store arrangementer i St. Mortiz tiltrekker dette seg en mengde turister av den internasjonale overklassen.
De mest populære aktivitetene inkluderer ski, snowboard og fotturer, og i nærheten er det også den verdensberømte Cresta Run-kjelkekurset.
Befolkningstallet i St. Moritz øker betraktelig i vintermånedene. Den lille alpelandsbyen har en utleiekapasitet på litt over 13 000 senger.
Anyphaenidae

Utseende

Middelsstore (gjerne 4-10 mm), noe langbeinte edderkopper, gjerne lyst brunlige med mørkere tegninger. De har åtte øyne som omtrent danner to tverr-rader. Disse edderkoppene har et uvanlig velutviklet trakésystem.
Den norske arten, Anyphaena accentuata, kan kjennes på at den har to svarte V-figurer på bakkroppen.

Levevis

Disse edderkoppene lever og jakter i løvverket på busker og trær. De er svært raske og kan løpe også oppover glassplater. Bladlus ser ut til å være spesielt foretrukket mat. Hannen kommer i kontakt med hunnen ved å vibrere bakkroppen mot et blad. Den summende lyden den lager, er hørbar også for mennesker. Etter parringen spinner hunnen en eggsekk av silke som hun fester til et sammenkrøllet blad, og vokter over denne.
Noen av artene i denne familien kan bli svært tallrike i ulike plantekulturer, og blir regnet som viktige nyttedyr fordi de spiser potensielle skadedyr.

Utbredelse

Familien forekommer i alle verdensdeler, men har de fleste artene i tropiske og subtropiske deler av den Nye Verden. I Europa forekommer det bare noen få arter, i Norge bare én.